作者:李中
標題:獻中書張舍人
內容:仙桂從攀後，人間播大名。飛騰諧素志，霄漢是前程。持憲威聲振，司言品秩清。簾開春酒醒，月上草麻成。丹陛淩晨對，青雲逐步生。照人裴玉瑩，鑒物憲陂明。下直無他事，閒遊恣逸情。林僧開戶接，溪叟掃苔迎。煮茗山房冷，垂綸野艇輕。神清宜放曠，詩苦益縱橫。餘刃時皆仰，嘉謀眾佇行。四方觀啟沃，畢竟念孤平。